Mestské zastupiteľstvo v Košiciach uznesením č.   569/2008   prijatým na svojom  XVIII. rokovaní dňa 11. septembra 2008 podľa § 6 zákona č. 369/1990 Zb. o obecnom zriadení a zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov ustanovuje: 

Všeobecne záväzné nariadenie mesta Košice
č. 104
o dani za ubytovanie 

§ 1
Účel a predmet

     Toto všeobecne záväzné nariadenie upravuje podmienky vyberania dane za ubytovanie pre fyzické osoby, ktoré sa v zariadení odplatne prechodne ubytujú (ďalej len „nariadenie“). 

§ 2
Predmet dane

     Predmetom dane je odplatné prechodné ubytovanie fyzickej osoby v ubytovacom zariadení, ktorého kategorizáciu určuje osobitný predpis1) (ďalej len „zariadenie“).

§ 3
Daňovník

     Daňovníkom je fyzická osoba, ktorá sa v zariadení odplatne prechodne ubytuje (ďalej len „ubytovaný“).

§ 4
Základ dane

     Základom dane je počet prenocovaní fyzickej osoby v zariadení.

§ 5
Sadzba dane

     Sadzba dane za ubytovanie je 1 € za osobu a každé prenocovanie v zariadení. 

§ 6
Vyberanie dane

     Daň pre správcu dane vyberá platiteľ dane. Platiteľom dane za ubytovanie je prevádzkovateľ zariadenia, ktorý odplatné prechodné ubytovanie poskytuje. 

________________________
1) § 2 vyhlášky Ministerstva hospodárstva Slovenskej republiky č. 419/2001 Z. z., ktorou sa upravuje kategorizácia ubytovacích zariadení a klasifikačné znaky na ich zaraďovanie do tried.

§ 7
Oslobodenie od dane

     Od dane za ubytovanie je oslobodená: 
a)  držiteľ preukazu ŤZP a ŤZP/S (ťažko zdravotne postihnutý a ťažko zdravotne postihnutý  so sprievodcom) a ich sprievodcovia,
b)  osoba do 18 rokov veku a osoba staršia ako 70 rokov,
c) osoba, ktorá je študentom do 26 rokov veku, ak sa sústavne pripravuje na budúce povolanie formou denného štúdia,
d) osoba dlhodobo ubytovaná v zariadení, v ktorom sa odplatne prechodne ubytuje na dobu dlhšiu ako jeden mesiac.

§ 8
Oznamovacia povinnosť

     (1) Platiteľ dane je povinný písomne oznámiť správcovi dane vznik daňovej  povinnosti do 15 dní od začatia poskytovania prechodného ubytovania, ktoré je predmetom dane podľa § 2 tohto nariadenia. V oznámení uvedie svoje identifikačné údaje najmä meno, priezvisko, titul, prípadne názov alebo obchodné meno, adresu trvalého pobytu, adresu prechodného pobytu (ak sa platiteľ dane nezdržuje na adrese trvalého pobytu), rodné číslo, IČO, sídlo alebo miesto podnikania, údaje o štatutárnom zástupcovi alebo zástupcovi na doručovanie písomností v rozsahu meno, priezvisko, rodné číslo, IČO, adresa trvalého pobytu, bankové spojenie, kontaktné údaje, ďalej uvedie aj identifikačné údaje zariadenia, v ktorom poskytuje služby prechodného ubytovania najmä názov a adresu ubytovacieho zariadenia, kategorizáciu ubytovacieho zariadenia podľa osobitného predpisu a ubytovaciu kapacitu. 

     (2) Ak príde k zmene daňovej povinnosti alebo ak daňová povinnosť zanikne, je platiteľ dane povinný písomne túto skutočnosť oznámiť správcovi dane do 15 dní odo dňa, keď táto skutočnosť nastala. Platiteľ dane je povinný v tejto lehote oznámiť aj prípadnú zmenu názvu ubytovacieho zariadenia, zmenu adresy sídla platiteľa dane a zmenu adresy doručovania písomností.

§ 9
Povinnosti platiteľa dane

     (1) Platiteľ dane je povinný viesť knihu ubytovaných hostí alebo elektronicky spracovanú evidenciu (ďalej len „evidenciu"), ktorá musí obsahovať tieto údaje: 
a) meno, priezvisko a dátum narodenia daňovníka,
b) číslo  občianskeho  preukazu  alebo  cestovného dokladu  a miesto trvalého pobytu ubytovaného,
c) deň príchodu a deň odchodu ubytovaného (počet prenocovaní),
d) dôvod oslobodenia od dane za ubytovanie v prípade, ak ide o osobu podľa § 7.

     (2) Údaje uvedené v odseku 1 je platiteľ dane povinný zapisovať v deň ubytovania sa ubytovaného okrem údaja o dni odchodu ubytovaného. Ukončenie pobytu ubytovaného je platiteľ dane povinný vyznačiť v knihe ubytovaných alebo v elektronicky vedenej evidencii ubytovaných ihneď po odchode ubytovaného. 

     (3) Platiteľ dane je ďalej povinný: 
a) predkladať správcovi dane v termíne do 15. dňa v mesiaci za predchádzajúci kalendárny mesiac hlásenie o vybratej dani za ubytovanie vrátane mesačného vyúčtovania dane vybratej za predchádzajúci kalendárny mesiac na tlačive uvedenom v prílohe č. 1,
b) odviesť vybratú daň za ubytovanie na účet správcu dane alebo v hotovosti do pokladne správcu dane najneskôr do 15. dňa v mesiaci za predchádzajúci kalendárny mesiac,
c) podať na výzvu správcu dane potrebné vysvetlenia a predložiť požadované doklady,
d) vydať potvrdenie o zaplatení dane za ubytovanie, v ktorom vyznačí identifikačné údaje ubytovaného, počet osôb, počet prenocovaní, dátum od kedy a dokedy bolo prechodné ubytovanie poskytnuté a výšku dane,
e) viesť osobitnú evidenciu ubytovaných, ktorí sú oslobodení od dane za ubytovanie s príslušnými dokladmi preukazujúcimi dôvod oslobodenia.

§ 10

     Daň za ubytovanie je príjmom rozpočtu mesta Košice. Správu dane za ubytovanie vykonáva mesto Košice. 

§ 11

     (1) Kontrolu dodržiavania podmienok rozhodujúcich pre vyberanie dane za ubytovanie, jej správneho vyberania a včasného odvedenia vykonáva správca dane.  

     (2) Veci neupravené týmto nariadením sa riadia osobitnými predpismi2). 

§ 12
Zrušovacie ustanovenia

     Zrušuje sa Všeobecne záväzné nariadenie mesta Košice č. 69 o dani za ubytovanie schválené uznesením MZ v Košiciach č. 626/2004. 

§ 13
Účinnosť

     Toto nariadenie nadobúda účinnosť 1. januára 2009.                   . 

Ing. František  K n a p í k
primátor mesta Košice

Zverejnené: 	26.09.2008

________________________
2) Zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady, zákon č. 511/1992 Zb. o správe daní a poplatkov a o sústave územných finančných orgánov v znení neskorších predpisov.